Kegyelem nektek és békesség Istentől a mi Atyánktól és az Úr Jézus Krisztustól!

Zsolt 130, 1-8
*Zarándokének. A mélységből kiáltok hozzád, URam! 2Uram, halld meg szavamat, füled legyen figyelmes könyörgő szavamra! 3Ha a bűnöket számon tartod, URam, Uram, ki marad meg akkor? 4De nálad van a bocsánat, ezért félnek téged. 5Várom az URat, várja a lelkem, és bízom ígéretében. 6Lelkem várja az Urat, jobban, mint az őrök a reggelt, mint az őrök a reggelt. 7Bízzál, Izráel, az ÚRban, mert az ÚRnál van a kegyelem, és gazdag ő, meg tud váltani. 8Meg is váltja Izráelt minden bűnéből.*

Mélységből kiáltó Gyülekezet!

Mai alapigénk első szava magáról az elénk kerülő zsoltárról beszél nekünk: Zarándokének. Ez nem azt jelenti, hogy a hosszú utakon, zarándoklatokon dalolták ezt a zsoltárt a vándorok. Ez a zsoltároknak egy olyan csoportját jelöli, amit a hívő, templomba igyekvő zarándokok, valószínűleg a templom lépcsőjén énekeltek az Úr elé igyekezve. Több zsoltárt is végig énekeltek a lépcsőkön, mintegy személyes istentiszteletként, imádságként, méghozzá bűnbánati imaként, egyre mélyebbről feltörő kiáltásként.
A templomhoz felvezető domboldali út - gyalog talán még inkább, de akár autóval is - számunkra is hasonló módon adhat időt, lehetőséget, hogy az Úrhoz kiáltsunk, imádkozzunk és így érkezzünk meg. Megérkezzünk az Isten oltára elé, ide a magaslatra. Magaslat, még ha nem is hegycsúcs, de nem is ilyen, fizikai értelemben kell, hogy megéljük a magaslatra, csúcsra való megérkezést. Lelki megérkezés kell, hogy legyen, ahol az Úr dicsősége, az ő magaslata elé érkezek. Akár ott Jeruzsálemben a templom lépcsőin felérve a templomhoz.
És miért is kell, hogy meg tudjunk érkezni? Miért kezdjük mi is az istentiszteletet dicsőítéssel és bűnbánattal, ahogyan a zsoltáros is teszi? Mert meg kell, hogy tapasztaljuk, hogy bár az Isten színe előtt állunk, mégis mekkora a távolság a bűn miatt. Ott állunk az Isten magaslatánál, de mégis a mélységes mélyből kiáltunk.
Ezt pedig nem elég tudni, az ész szintjén megfogalmazni és csak pörgetni magunkban a mondatokat. Át kell, hogy éljük, meg kell, hogy tapasztaljuk, hogy mit is jelent ez a távolság, ennek a fájdalma a mi életünkben, mert csak így lehet őszinte a bűnbánatunk, a mennyei Atyánkhoz szóló kiáltásunk.
Mi is ez a mélység? Az a távolság, eltávolodás Istentől, ahol megtapasztaljuk, hogy mit is jelent, ha a káosz, a pusztítás, a halál uralja az életünket. Az a mélység ez, ahol megtapasztaljuk, hogy mit is jelent az emberi bűn miatt, a saját bűneim miatt kialakult törés az én Teremtő Uram és közöttem.
Ez a bűnös állapot, ez a mélység pedig nem ereszti az embert csak úgy könnyedén. Lehúz, mint az iszapos, mocsaras terület. Mintha a bűn szenvedélybetegei lennénk, akik hiába tudják, hogy nem kéne, mégis újra és újra engednek a csábításnak. Hiába a figyelmeztetés, akár a Szentlélek által az igén keresztül, akár a testvéri intés a közösségben, csak megyünk előre az ingoványos terepen. Hitegetjük magunkat, próbáljuk szépnek, vagy legalább is elfogadhatónak beállítani a történteket, még inkább vissza is támadunk ember, de akár az Úr ellen is, és a bűnbánat és segélykiáltás helyett, inkább mást kezdünk hibáztatni, elkeseredett dühből cselekszünk és beszélünk, míg végül azon nem kapjuk magunkat, hogy igazán mélyre süllyedtünk ebben a visszataszító mocsárban, a bűnben, és már mozdulni se tudunk, már tehetetlenek vagyunk. Ez az a mélységes mély állapot, amit napról napra fel kellene, hogy őszintén fedezzünk az életünkön, ahogyan a zsoltáros is mondja: „*3Ha a bűnöket számon tartod, URam, Uram, ki marad meg akkor?”*, ez az elveszettség kellene, hogy valóban összetörje beképzeltségünket, a hazugságainkat, a lázongó akaratot. És így, valóban megérkezve a mi mennyei Atyánk elé, leborulva, ahogyan a tékozló fiú leborul az apja előtt hazatérésekor, nekünk is így kell tudnunk kiáltani.
„*A mélységből kiáltok hozzád, URam! 2Uram, halld meg szavamat, füled legyen figyelmes könyörgő szavamra!”*

Leborulás, imádság, kiáltás. A zsoltárban szereplő kiáltás szó is komoly tartalommal bír. Ez a héber ige azt fejezi ki, hogy valamikor a múltban kiáltani kezdett az Úrhoz és azóta folyamatosan szól a kiáltása.
Ne értsük félre, nem valamiféle vége láthatatlan nyavalygásról, vinnyogásról van szó. Nem olyasmiről, mint, mikor a gyermek rosszul érzi magát, vagy csak épp nem köti le semmi és nyávogni kezd mindenért. Pedig az ember hajlamos lenne erre, nem csak gyermek korban. Ahogyan pedig ilyenkor a szülő, úgy a mi mennyei Atyánk is szeretettel fordul felénk és kér, hogy nyavalygás, zsörtölődés, önsajnáltató siránkozás helyett, inkább forduljunk Hozzá értelmes, őszinte szavakkal és így szólítsuk meg. És nem, egyáltalán nem baj, ha napi százszor, vagy ezerszer kérünk, könyörgünk, vagy mondunk hálát, sőt éppen erre hív, hogy legyen folyamatos ez a kapcsolat, párbeszéd, meg nem szűnő Hozzá kiáltás.
Bátran kezdjük el és ne is hagyjuk abba sohasem az életünk folyamán. Mert ott akar lenni veled, meg akar hallani, de ha nem kiáltunk, vagy legalább is nem Hozzá kiáltunk, akkor nincs mit meghallani, akkor még kevésbé fogjuk érteni és észre venni az Ő felénk szóló hangját.
Kiáltsunk Testvérek! Nem otrombaság, vagy sértő a mélységből a magasság felé kiáltani. Szép is ez a kifejezés, mert benne van a küzdelmünk, a kétségesésünk és a reménységünk is. Hiszen olyanhoz kiáltok, akitől várom, akitől remélem, hogy érkezik is majd a segítség. „*De nálad van a bocsánat, ezért félnek téged.”* Tudjuk, hogy egyedül az Úrnál van a megbocsátás, a szabadítás, a bűn, a halál kötelei közül. Ahogyan a héber nép megszabadítása Egyiptomból is úgy indul, hogy atyáik Istenéhez kiált a nép, akiről tudják, hogy Teremtő és Gondviselő Úr, úgy mi Jézus Krisztusért kiáltunk és könyörgünk, hogy rá tekintve szabadítson meg, újítson meg, emeljen fel minket a mélységekből a mi mennyei Atyánk. Hittel, bizalommal kell kiáltanunk és így rábízni teljes lényünket az Ő akaratára. És igen, várni.
Várni odaadó szolgálatban, imádságban, hittel várni, hogy az Úr adjon utat, hogy Ő szabadítson meg és nem pedig a saját utakat keresni. Hittel várni a szabadítást, ahogyan a zsoltáros is énekli: „*5Várom az URat, várja a lelkem, és bízom ígéretében. 6Lelkem várja az Urat, jobban, mint az őrök a reggelt, mint az őrök a reggelt.”*.
A várakozásba, az Istenre hagyatkozásba pedig sokszor beletörik az ember bicskája. Mert sok mindent mi nem úgy, nem akkor és nem az által várunk, mint ahogy, amikor, aki által az Úr eltervezi a mi számunkra.
Élénken élnek bennem a késő esti budapesti haza „buszozások” emlékei. Mikor a baráti találkozók után hazafelé tartottunk és a késlekedő buszt végül nem volt türelmünk kivárni. Úgy döntöttünk, majd mi gyorsabban hazaérünk gyalog, ha kell átvágunk itt-ott, de akkor is meg lesz a mi igazunk. Aztán valahogy mindig a busz bizonyult a gyorsabbnak és elhúzott mellettünk útközben. Lemaradtunk róla, már csak távolról szemlélhettük, mennyivel kényelmesebb lett volna csak még egy kicsit várni.
Tudnunk kell várni, mert, ha sokszor nehéz is ezt elfogadni, de a mi mennyei Atyánk akarata, az végül mindig jobbnak, teljesebbnek bizonyul, mint a sajátunk. Luther Márton így ír erről: *„ Akik azonban Istent várják (rá hagyatkoznak), azok ugyan kérik kegyelmét, de rábízzák Isten akaratára, mikor, hogyan, hol s miáltal akar segíteni. Nem kételkednek a segítségben, de nem is adnak neki nevet. Istenre hagyatkoznak, hogy megkeresztelje, nevén nevezze azt, még akkor is, ha ez nagyon késik. Aki a segítségnek nevet ad, az nem kapja azt meg, mivel nem vár, s nem tűri el Isten tanácsát, akaratát és késését.”*

Az imádsággal együtt tudnunk kell hittel várni is. „*6Lelkem várja az Urat, jobban, mint az őrök a reggelt, mint az őrök a reggelt.”*Őrként várni a reggelt, azaz virrasztva, bízva a sötétség óráiban is, tudva, hogy el fog jönni a reggel, hiába, hogy most még a félelem és szorongás idejét véljük csak látni. Sóvárgó, talán meg-megremegő, de optimista bízó várakozással, mert el fog jönni!

Ha ez a hit jellemzi a közösségünket, akkor pedig közöttünk is meg tud szólalni a hitvalló és egymást bíztató szó, ahogyan a zsoltárostól is Izrael közössége felé: „*7Bízzál, Izráel, az ÚRban, mert az ÚRnál van a kegyelem, és gazdag ő, meg tud váltani. 8Meg is váltja Izráelt minden bűnéből.”*
Az imádságból, segélykiáltásból, könyörgésből, így pedig nem csak reménykedő, de dicsőítő és missziói, egymásért kiáltó és cselekvő hit lehet. Hogy mindenki megtapasztalhassa és megérthesse, hogy Isten nemhogy nem megy el, nem távolodik el hallótávolságon kívülre, hanem éppen, hogy egészen közel akar jönni és folyamatosan jelen akar lenni az életedben. Megmutatta ezt abban, ahogy Jézus Krisztusban közel jött az emberhez, hozzád, hogy Ő még ezt is vállalja érted, mert Ő tényleg ott akar lenni veled, akár az emmausi tanítványokkal. Ha kell, akkor veled is elindul a céltalan úton is, asztalhoz telepedik veled is, hogy észrevedd, hogy Ő van ott, hogy Ő jelen van az életedben. Mert a mi Atyánk jelen levő, megszólítható és cselekvő Úr. Csak szólítsd meg, csak kiálts hozzá szüntelenül! Ámen